b"\n_START_ARTICLE_\nJoan Llongueras i Badia\n_START_SECTION_\nBiografia\n_START_PARAGRAPH_\nEs form\xc3\xa0 musicalment amb Dom\xc3\xa8nec Mas i Serracant, Enric Granados, Llu\xc3\xads Millet i Enric Morera. M\xc3\xa9s tard estudi\xc3\xa0 i es diplom\xc3\xa0 el 1911 a l'Institut Jacques-Dalcroze de Ginebra. De retorn a Catalunya, l'any 1913 fund\xc3\xa0 l'Institut Catal\xc3\xa0 de R\xc3\xadtmica i Pl\xc3\xa0stica (que avui porta el nom d'Institut Joan Llongueres; des d'aquesta instituci\xc3\xb3 introdu\xc3\xad el m\xc3\xa8tode Jacques-Dalcroze a Catalunya, i en fou el seu m\xc3\xa0xim impulsor._NEWLINE_La seva labor de pedagog va tenir, per\xc3\xb2 moltes altres facetes. Fund\xc3\xa0 i dirig\xc3\xad (1901-18) l'Escola Coral de Terrassa i dirig\xc3\xad (1912-18) l'Escola Municipal de M\xc3\xbasica de la mateixa ciutat, abans de dirigir la de Barcelona (1924); tamb\xc3\xa9 fou el director musical de les Escoles de l'Ajuntament de Barcelona i de les Escoles Blanquerna. El 1923 va col\xc2\xb7laborar a la Revista Catalana de M\xc3\xbasica. Fund\xc3\xa0 l'Escola Vallparad\xc3\xads juntament amb Artur Martorell, Enric Gibert i Alexandre Gal\xc3\xad._NEWLINE_Fou proclamat Mestre en Gai Saber als Jocs Florals de Barcelona de 1934. Alguns dels seus poemes reberen m\xc3\xbasica de Llu\xc3\xads Millet i d'Enric Morera. Va fer de cr\xc3\xadtic musical a La Veu de Catalunya i public\xc3\xa0 abundosament a la Revista Musical Catalana.\n_START_SECTION_\nLlegat\n_START_PARAGRAPH_\nEl fons personal de Joan Llongueras es conserva a la Biblioteca de Catalunya."